Paapa Francis, umushumba wa Kiriziya Gatolika yongeye gutungura abatsimbarara ku mahame ya cyera n'abatorohera abo badahuje ibitekerezo ubwo kuri uyu wa mbere ari bube ari mu muhango wo kwibuka ku nshuro ya 500 impinduramatwara y'uwitwa Martin Luther yavuyemo idini rishya ryivanye kuri Kiriziya gatolika ayoboye. Abo mu idini ry'AbaLuther bo bishimiye cyane igikorwa cya Paapa.
Umudage Martin Luther, mu 1517 yanditse inyandiko 95 ndende zinenga imigirire ya Kiriziya gatolika, ruswa i Roma, kugura uburenganzira mu kwemera, kugurisha indurugensiya, icyenewabo, ubujura bw'amaturo n'ibindi.
Ibi byateje sakwe sakwe n'imvururu hagati y'ubutegetsi bw'iburayi na kiriziya, ndetse bivamo n'intambara yiswe iy'imyaka 30. Nyuma hashibuka amadini arimo n'iry'AbaLuther yavuye kuri kiriziya y'i Roma.
Uyu munsi Paapa Francis araba ari mu mujyi wa Lund muri Suede aho Lutheran World Federation yashingiwe mu 1947 ari naho habera umuhango wo kwibuka iriya mpinduramatwara ya Luther.
Paapa Francis n'abayobozi b'idini ry'AbaLuther barasengera hamwe muri Catedrali y'abaLuther y'i Lund.
Mu kwezi kwa mbere, Paapa Francis yasabye abaporoso n'andi madini ya gikristu imbabazi z'uburyo mu myaka ya cyera bahohoterwaga n'abo muri Kiliziya gatolika.
Abatsimbaraye ku myemerere ya cyera muri Kiriziya ariko ntibakozwa ibyo kwegerana n'abaLuther cyangwa kujya mu mihango yabo. Ntibakozwa kandi no kugira ibyo bahuriraho n'ubwo hari ibiganiro bimaze imyaka 50 byo gushaka umwumvikano.
Ubwo yasuraga urusengero rw'AbaLuther rw'i Roma umwaka ushize, abahezanguni b'abagatolika bibasiye cyane Paapa Francis ubwo yasubizaga ko umugore w'umuLuther arongowe n'umugabo w'Umukatolika ashobora guhabwa amasakaramentu mu idini ry'umugabo we.
Paapa Francis yise Martin Luther umugabo w'umunyabwenge wari urambiwe ruswa, ubusambo no gukoresha nabi ububasha kw'abayoboraga Kiriziya Gatolika mu gihe cye.
Papa Francis yagaragaye kenshi nk'umuntu woroshya, udaheza inguni mu myemere cyangwa ngo arwanye iy'abandi, agaragara kandi nk'umugabo udatinya kwemera amakosa yakozwe n'abamubanjirije no kwifuza ko akosorwa biciye mu mbabazi no kumvikana.
UMUSEKE.RW